
PATVIRTINTA

2017 m. sausio 27 d. 

sprendimu Nr. TS-8

BIRŠTONO SAVIVALDYBĖS BENDRUOMENĖS SVEIKATOS TARYBOS
NUOSTATAI
I. BENDROJI DALIS
1. Birštono savivaldybės bendruomenės sveikatos taryba (toliau – Sveikatos taryba) – tai savarankiška sveikatinimo veiklos koordinavimo institucija prie Birštono savivaldybės tarybos (toliau – Savivaldybės taryba).

2. Sveikatos taryba savo veikloje vadovaujasi Lietuvos Respublikos Konstitucija, Lietuvos Respublikos sveikatos sistemos ir kitais sveikatos apsaugą reglamentuojančiais įstatymais, kitais Lietuvos Respublikos Vyriausybės nutarimais, Savivaldybės tarybos sprendimais ir šiais nuostatais.

3. Sveikatos tarybos sudėtį ir nuostatus tvirtina, keičia ar panaikina Savivaldybės taryba.

II. BENDRUOMENĖS SVEIKATOS TARYBOS SUDARYMAS IR DARBO ORGANIZAVIMAS
4. Sveikatos tarybą sudaro:

4.1. 1/3 savivaldybės tarybos paskirtų asmenų;

4.2. 1/3 savivaldybės įmonių, įstaigų, organizacijų atstovų; 

4.3. 1/3 visuomeninių organizacijų, ginančių visuomenės sveikatos interesus, atstovų.
5. Sveikatos taryba sudaroma Birštono savivaldybės tarybos kadencijos laikotarpiui, Sveikatos tarybos narių kadencijų skaičius neribojamas.
6. Sveikatos tarybos nariai dirba visuomeniniais pagrindais.

7. Sveikatos tarybos darbui vadovauja Sveikatos tarybos pirmininkas. Posėdyje nedalyvaujant Sveikatos tarybos pirmininkui, posėdžiui pirmininkauja Sveikatos tarybos pirmininko pavaduotojas.
8. Sveikatos tarybos pirmininkas:

8.1. organizuoja Sveikatos tarybos darbą, jai vadovauja;

8.2. šaukia Sveikatos tarybos posėdžius ir jiems pirmininkauja;

8.3. atstovauja jai savivaldybių institucijose, įmonėse, įstaigose ir visuomeninėse organizacijose;

8.4. pasirašo Sveikatos tarybos vardu siunčiamus dokumentus, posėdžių protokolus ir kitus Sveikatos tarybos dokumentus;

8.5. sprendžia kitus su Sveikatos tarybos veiklos organizavimu susijusius klausimus.

9. Sveikatos taryba svarsto klausimus ir priima sprendimus posėdžių metu. Posėdžio medžiaga tarybos nariams pateikiama prieš tris dienas iki posėdžio. Posėdžiai protokoluojami. Protokolą pasirašo Sveikatos tarybos pirmininkas (nesant pirmininko – pirmininko pavaduotojas) ir sekretorius. Sveikatos tarybos posėdžių protokolus ir kitus dokumentus saugoja Birštono savivaldybės administracijos vyr. specialistas (savivaldybės gydytojas). 

10. Visi Sveikatos tarybos nariai turi po vieną balsą. Sveikatos tarybos sprendimai priimami paprasta balsų dauguma, o jei balsai pasiskirsto po lygiai, lemia Sveikatos tarybos pirmininko balsas.

11. Sveikatos tarybos sprendimai yra teisėti, jei juos priimant dalyvauja daugiau kaip pusė jos narių. 

12. Posėdžio metu priimti sprendimai gali būti skelbiami Birštono savivaldybės interneto svetainėje.

III. SVEIKATOS TARYBOS FUNKCIJOS
13. Sveikatos taryba: 

13.1. koordinuoja savivaldybės teritorijoje sveikatos ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemonių rengimą ir įgyvendinimą; 

13.2. koordinuoja Savivaldybės visuomenės sveikatos rėmimo specialiosios programos rengimą ir teikia Savivaldybės tarybai pasiūlymus dėl jos finansavimo;

13.3. nustato Savivaldybės visuomenės sveikatos rėmimo specialiosios programos lėšų naudojimo prioritetus, pateikia šios programos išlaidų sąmatos projektą Birštono savivaldybės administracijai;

13.4. bendradarbiauja su savivaldybės ir valstybės institucijomis, įstaigomis, nevyriausybinėmis organizacijomis. 

IV. SVEIKATOS TARYBOS TEISĖS
14. Sveikatos taryba, vykdydama savo funkcijas, turi teisę:

14.1. gauti iš savivaldybės valdymo institucijų, savivaldybės teritorijoje esančių įstaigų, įmonių, organizacijų reikalingą informaciją Lietuvos Respublikos sveikatos sistemos įstatyme ir Sveikatos tarybos nuostatuose numatytoms funkcijoms vykdyti, bendradarbiauti su jomis;

14.2. teikti pasiūlymus pagal savo kompetenciją Savivaldybės tarybai, merui, administracijos direktoriui dėl asmens ir visuomenės sveikatos politikos savivaldybės teritorijoje;

14.3. kviesti į Sveikatos tarybos posėdžius Savivaldybės administracijos darbuotojus, Savivaldybės įstaigų ir kitų institucijų atstovus sprendžiant gyventojų sveikatos gerinimo klausimus;

14.4. dalyvauti savivaldybės ir šalies renginiuose visuomenės sveikatos politikos klausimais;

14.5. skleisti informaciją apie savo veiklą, propaguoti savo tikslus ir uždavinius. 

V. BAIGIAMOSIOS NUOSTATOS
15. Sveikatos tarybos nariai, pažeidę Lietuvos Respublikos teisės aktus ir šiuos nuostatus vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

16. Sveikatos tarybos veiklos programa yra finansuojama iš savivaldybės biudžeto. 

17. Sveikatos tarybos įgaliojimai baigiasi, kai į pirmąjį posėdį susirenka naujai kadencijai išrinkti Savivaldybės tarybos nariai.

_______________________

